text: Sundalagsmenn, sum hava gjørt sær dælt av, at oddaliðið, Víkingur hevur snávað seinastu umførini, skulu í morgin royna at fáa nakað burturúr sera trupla útidystinum móti TB. Sundalagsmenn liggja undan 10 leikumfari á næstovasta plássi, so teir hava avgjørt brúk fyri einum útisigri. Hjá TB ræður tað hinvegin um, at halda fram við góðu gongdina, serliga á heimavølli. TB er ikki til at nerta á nýggja vøllinum við Stórá, og so er stóri spurningurin, um EB/Streymur kann gera nakað við hagtølini. Dysturin byrjar kl 15, og fjepparar okkara uttanlands, kunnu sjálvandi lurta eftir dystinum á TB heimasíðuni.
  Seinastu tvey umførini hevur Víkingur, ið er oddalið í Effodeildini, tapt, og møguleikan til at minka um munin, hava sundalagsmenn tikið við lít. Teir eru undan 10. umfari á næstovasta plássi við 18 stigum, bert eitt stig aftanfyri Víking. Góða gongdin er týdningarmikil at byggja á, skulu sundalagsmenn náa heilt upp á tindin. Men so skulu teir fáa fulla úrtøku við Stórá, og tað eru tað fleiri, ið kunnu ásanna, at tað er sera trupult. TB hevur veruliga fingið eina heimavallareffekt við nýggja og frálíka vøllinum. Vert er eisini at leggja til merkis, at sundalagsmenn júst hava verið í longum og truplum miðvikudysti, har teir, við tógvið stríð, megnaðu at spæla seg í steypafinaluna. Hetta var tó ikki uttan stóran kostnað, tí bæði í verjuni og í álopinum, máttu menn út við skaða.
text: #000001
text: Tað verður ikki við fullari ferð, at vit koma at síggja EB/Streym í morgin, tí lyklaleikararnir, Egil á Bø og Arnbjørn Hansen noyddust báðir av vøllinum við skaða, tá teir ónskvøldið spældu í Løgmansteypakappingini móti HB.
  Um teir møguliga verða partur av hópinum, hóast alt, vita vit ikki, men heilt klárir verða teir undir ongum umstøðum. Afturat teimum báðum, so er eisini Pætur Dam Jacobsen á skaðalistanum hjá gestunum, og hann verður so í øllum førum ikki við. Sambært heimasíðuni hjá EB/Streymi, fekk Pætur ein knæskaða í dystinum móti Víkingi 30. mars.
text: #000002